1954 шықәсазы аԥсуаа ҩаԥхьа алшара роуит акирилица шьаҭас измоу алфавит ахь ахынҳәра. Аԥсуа бызшәа ахархәара аԥсҭазаарахь архынҳәра апроцесс хацыркхеит, ишьҭыҵуа аҿынанахеит амилаҭтә культура, аԥсуа школқәа реиҭашьақәыргылара напы адыркит, ԥсышәала аҵара шьҭырхит, амилаҭтә кадрқәа разыҟаҵара ӷәӷәала иазхьаԥшит.
Убри аамҭазы иқәгылеит азҵаара, есымза иҭыҵуа алитературатә журнал аҭыжьра. Ари азҵаатәы ӷәӷәа аӡбараҿы хьаҵра ҟамҵакәа аусура далагеит Д. И. Гәлиа. Уи акыр шықәса ҵуан убри аҩыза аус аԥшьгара игәы иҭеижьҭеи. Иара идгыланы убри аус ԥшьа напы адыркит аԥсуа интеллигенциа ахаҭарнакцәа, Аԥсны ашәҟәыҩҩцәа Реидгыла еиуеиԥшым ашықәсқәа раан хадара азызуаз И. К. Ҭарба (1948–1953, 1958–1979), Б. У. Шьынқәба (1953–1958) уҭәа егьырҭгьы. Убарҭ зегьы ирыбзоураны 1955 шықәса рзы аҭыҵра иалагеит Аԥсны ашәҟәыҩҩцәа Реидгыла иатәу алитература-сахьаркыратә ауаажәларра-политикатә журнал «Алашара». Ари даара ихҭыс дуӡӡахеит Аԥсны адоуҳатә культура аизҳараҿы. Асеиԥш аԥсуа журнал есымза иҭыҵуа амилаҭтә культураҿы ахаан иҟамлаӡацызт.
Ажурнал аиҿкаара иалахәын: Д. И. Гәлиа, Б. У. Шьынқәба, И. Гь. Папасқьыр, А. Н. Гогәуа, Ш. Д. Инал-иԥа, К. Шь. Ломиа, И. К. Ҭарба уҳәа убас егьырҭгьы.